
E L Ő T E R J E S Z T É S

Sülysáp Város Önkormányzata Képviselő-testületének

2017. március 23-án tartandó munkaterv szerinti ülésére

5. napirendhez

Tárgy: Kulturális közszolgáltatási szerződés kötése az Anima Musicae Kamarazenekar Egyesülettel
Tisztelt Képviselő-testület!
Az Anima Musicae Kamarazenekar 2010 februárjában alakult a Liszt Ferenc Zeneművészeti Egyetem hallgatóiból, illetve korábban végzett növendékeiből.  A zenekar megalakulása óta olyan nívós koncerttermekben lépett fel, mint a budapesti Zeneakadémia, a Magyar Rádió Márványterme, a bécsi Musikverein, a pécsi Kodály Központ vagy a szardíniai Teatro Verdi. Ezen kívül több vidéki nagyvárosban adtak sikeres hangversenyt, és visszatérő vendégei több országos fesztiválnak. Nagy örömünkre szolgál, hogy a zenekar sülysápi kötődése folytán e kiemelkedő helyszínek sorába városunk is bekerülhetett: legutóbb január 18-án egy ingyenes ún. „kakaókoncerttel” örvendeztették meg a sülysápi gyerekeket.

Az elmélyült műhelymunka, a professzionális előadó-művészeti tevékenység, a hangfelvételek készítésének támogatása, valamint magas színvonalú hangversenyek szervezése céljából a kamarazenekar tagjai egyesületet alapítottak. Az Anima Musicae Kamarazenekar Egyesület Sülysápi székhellyel került bejegyzésre. További céljai és feladatai: nevelés és oktatás, képességfejlesztés, ismeretterjesztés, kulturális tevékenység, a magyar és nemzetközi klasszikus zenei hagyományok ápolása, koncertek és ismeretterjesztő előadások szervezése és lebonyolítása magyarországi és határon túli iskolákban, kulturális intézményekben. 
Az Egyesület – mely közhasznú – a közelmúltban azzal kerteste meg önkormányzatunkat, hogy az állami támogatásokhoz való minél szélesebb körű hozzáférésük elősegítése érdekében kössünk velük ún. közszolgáltatási szerződést.

A Magyarország helyi önkormányzatairól szóló 2011. évi CLXXXIX. törvény (Mötv.) 41. § (6) bekezdése szerint a képviselő-testület a feladatkörébe tartozó közszolgáltatások ellátására - jogszabályban meghatározottak szerint - szerződést köthet természetes és jogi személlyel vagy jogi személyiséggel nem rendelkező szervezettel.

Az Mötv. 13. § (1) 7. pontja szerint a helyi közügyek, valamint a helyben biztosítható közfeladatok körében ellátandó helyi önkormányzati feladatok közé tartozik többek között a kulturális szolgáltatás, az előadó-művészeti szervezet és a helyi közművelődési tevékenység támogatása.
Az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 35. § (1) bekezdése szerint civil szervezettel állami, közigazgatási, költségvetési szerv közszolgáltatási szerződést kizárólag akkor köthet, ha a civil szervezet közhasznú jogállású.

Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény szerint az önkormányzat az előadó-művészeti szolgáltatások tartós biztosítására nyilvántartott előadó-művészeti szervezettel kormányrendelet szerinti tartalommal és feltételekkel legalább három évre előadó-művészeti közszolgáltatási szerződést köthet. A törvény 3. §-a szerint 

(1) Az Alaptörvényben biztosított művelődéshez való jog érvényre juttatásának elősegítése érdekében az állam a központi költségvetésből előadó-művészeti szervezeteket tart fenn és - az e törvényben foglalt feltételek szerint - hozzájárul ahhoz, hogy a helyi, valamint a települési és területi nemzetiségi önkormányzatok (a továbbiakban együtt: önkormányzat) az önként vállalt helyi közszolgáltatási feladatellátás, illetve a nemzetiségi közszolgáltatási feladatellátás körében megteremthessék az előadó-művészeti tevékenység feltételeit, továbbá pályázat útján támogatja és közszolgáltatási szerződés szerint elősegíti az egyéb, az előadó-művészeti tevékenység megújítását és sokszínűségét szolgáló előadó-művészeti szervezetek törekvéseit.

(2) Az önkormányzatok az (1) bekezdés szerinti feladatellátást előadó-művészeti szervezet fenntartásával vagy annak közszolgáltatási szerződés alapján történő támogatásával valósíthatják meg.

(3) a) Azt az előadó-művészeti szervezetet lehet kiemelt előadó-művészeti szervezetnek minősíteni, amelynek fenntartója helyi önkormányzat vagy az e törvény szerinti közszolgáltatási szerződése van helyi önkormányzattal.
Mindezek alapján – minthogy önkormányzatunknak vannak kulturális és közművelődési feladatai, melyek ellátását közhasznú civil szervezettel kötött megállapodás útján is biztosíthatja – az Egyesülettel való szerződéskötésnek akadálya nincs.

A szerződéstervezet ez előterjesztés mellékletét képezi, kérem annak szíves megtárgyalását és elfogadását.
…/2017. (III. 23.) ÖKT határozati javaslat

Sülysáp Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) 7. pontja és 41. § (6) bekezdése, az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény 3. §-a, illetve az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 35. § (1) bekezdése alapján 

1./ közszolgáltatási szerződést köt az Anima Musicae Kamarazenekar Egyesülettel (székhelye: 2241 Sülysáp, Széchenyi u. 6.; nyilvántartási száma: 14229; képviseli: G. Horváth László) mint közhasznú civil szervezettel az Mötv. 13. § (1) 7. pontja szerinti közfeladatai – kulturális szolgáltatás, az előadó-művészeti szervezet és a helyi közművelődési tevékenység támogatása – részbeni ellátására,

2./ felkéri és felhatalmazza a polgármestert a szükséges intézkedések megtételére, a közszolgáltatási szerződés aláírására.
Határidő: azonnal 
Felelős: polgármester
Sülysáp, 2017. március 16.

Horinka László s.k. 


polgármester
MELLÉKLET

KÖZSZOLGÁLTATÁSI SZERZŐDÉS

amely létrejött egyrészről


Név: 
Sülysáp Város Önkormányzata
Székhely: 
2241 Sülysáp, Szent István tér 1.
Törzsszám: 
730662

Adóigazgatási azonosító szám: 
15730662-2-13

KSH statisztikai számjel: 
15730662-8411-321-13

Képviseli: 
Horinka László polgármester,

mint feladatellátásért felelős (a továbbiakban: Önkormányzat)
másrészről

Név: 
Anima Musicae Kamarazenekar Egyesület
Székhely: 
2241 Sülysáp, Széchenyi u. 6.
Nyilvántartási szám: 
14229

Adóigazgatási azonosító szám: 
18203284-1-13

KSH statisztikai számjel: 
18203284-9499-529-13

Képviseli: 
G. Horváth László
mint közszolgáltató (a továbbiakban: Közszolgáltató)

között az alulírott napon és helyen, az alábbi feltételekkel:
Preambulum

1. A Magyarország helyi önkormányzatairól szóló 2011. évi CLXXXIX. törvény (Mötv.) 41. § (6) bekezdése szerint a képviselő-testület a feladatkörébe tartozó közszolgáltatások ellátására - jogszabályban meghatározottak szerint - szerződést köthet természetes és jogi személlyel vagy jogi személyiséggel nem rendelkező szervezettel. Az Mötv. 13. § (1) 7. pontja szerint a helyi közügyek, valamint a helyben biztosítható közfeladatok körében ellátandó helyi önkormányzati feladatok közé tartozik többek között a kulturális szolgáltatás, az előadó-művészeti szervezet és a helyi közművelődési tevékenység támogatása.
2. Az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 35. § (1) bekezdése szerint civil szervezettel állami, közigazgatási, költségvetési szerv közszolgáltatási szerződést kizárólag akkor köthet, ha a civil szervezet közhasznú jogállású. Közszolgáltató nyilatkozik, hogy közhasznú jogállásúnak minősül; célja a magyar és nemzetközi klasszikus zenei hagyományok ápolása, koncertek és ismeretterjesztő előadások szervezése és lebonyolítása magyarországi és határon túli iskolákban, kulturális intézményekben, zenei előadó-művészeti tevékenység folytatása (hangversenyek, előadások, hangfelvételek), fellépési lehetőségek felkutatása, megszervezése, lebonyolítása a zenekar repertoárjának kialakítása, a műsorterv próbarend kialakítása, próbák szervezése, a zenekar működésével kapcsolatos egyéb szervezési jellegű feladatok ellátása.

3. Sülysáp Város Önkormányzatának Képviselő-testülete a Közszolgáltatási szerződés megkötéséről …/2017. (III. 23.) ÖKT határozatával döntött. 
A közszolgáltatási szerződés célja, tartalma:
4. Jelen Közszolgáltatási szerződés célja az Alaptörvényben biztosított művelődéshez való jog érvényre juttatása érdekében az Önkormányzat 1. pontban rögzített közfeladatainak minél teljesebb körű ellátása a Közszolgáltató közreműködésével, és erre vonatkozóan az Önkormányzat és a Közszolgáltató közötti kapcsolatrendszer szabályozása.

5. Közszolgáltató jelen szerződés keretei között hozzájárul Sülysáp város kulturális, oktatási, művészeti szolgáltatásokkal történő ellátásához:

a) a helyi közművelődési feladatok ellátásáról szóló 21/2010. (XII. 28.) önkormányzati rendelet alapján évenként megállapított városi rendezvénynaptár szerinti időpontokban és alkalmakkor előadást tart,
b) igény szerint részt vesz a város kulturális életében, előadásával színesíti programjait,
c) együttműködik és rendszeres kapcsolatot tart fenn az Önkormányzat által a helyi közművelődési feladatok ellátására alapított Wass Albert Művelődési Központ és Könyvtárral.

6. Az Önkormányzat
a) vállalja, hogy külön egyeztetés és megállapodás szerint ingyenesen biztosítja a közművelődési színtereit a Közszolgáltató közszolgáltatási feladatainak ellátásához,
b) – pénzügyi helyzetétől függően – támogatásban részesítheti a Közszolgáltatót annak alapszabályában rögzített céljai és hatékony működésének elősegítése érdekében. A támogatási összeg évente a költségvetési rendeletben kerül megállapításra. A támogatásnyújtás jelen Közszolgáltatási szerződés alapján nem kötelező, azonban Közszolgáltató a támogatás mindenkori összegét kizárólag jelen Közszolgáltatási szerződésben rögzített célok megvalósítására használhatja fel.

7. Közszolgáltató az éves tevékenységéről szakmai és – amennyiben adott évben önkormányzati költségvetési támogatásban is részesült – pénzügyi beszámolót készít, melyet a tárgyévet követő év január 31-ig köteles benyújtani az Önkormányzathoz.

8. Közszolgáltató a tevékenységéhez szükséges engedélyeket maga szerzi be.

9. Közszolgáltató kötelezettséget vállal arra, hogy önkormányzati támogatás biztosítása esetén rendezvényein, illetve kiadványain az Önkormányzatot támogatóként feltünteti. 
10. Közszolgáltató haladéktalanul köteles az Önkormányzat felé írásban, okirattal alátámasztva jelezni, ha közhasznú jogállásában vagy egyéb adataiban változás következik be. 
11. Jelen Közszolgáltatási szerződés az aláírásának napján lép hatályba és határozatlan időre jön létre azzal, hogy szerződő felek kötelezik magukat, hogy 3 éven belül azt rendes felmondással nem mondják fel.

12. Jelen Közszolgáltatási szerződés által nem szabályozott kérdésekben a Polgári Törvénykönyv rendelkezéseit kell alkalmazni.

13. Szerződő felek a jelen szerződésben foglaltakat – elolvasás és közös értelmezés után – mint akaratukkal mindenben megegyezőt jóváhagyólag írják alá.

Sülysáp, 2017. március 


……………………………………..
……………………………………..


Önkormányzat
Közszolgáltató
